CELEX: 32022R0056
Language: ro
Date: 2022-01-14 00:00:00
Title: Regulamentul de punere în aplicare (UE) 2022/56 al Comisiei din 14 ianuarie 2022 de modificare a Regulamentului de punere în aplicare (UE) 2018/921 de instituire a unei taxe antidumping definitive la importurile de acid tartric originar din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului

17.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 10/13
               
            
         REGULAMENTUL DE PUNERE ÎN APLICARE (UE) 2022/56 AL COMISIEI
         din 14 ianuarie 2022
         de modificare a Regulamentului de punere în aplicare (UE) 2018/921 de instituire a unei taxe antidumping definitive la importurile de acid tartric originar din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 14 alineatul (1),
         întrucât:
         
                     (1)
                  
                  
                     Importurile de acid tartric originar din Republica Populară Chineză fac obiectul unor taxe antidumping definitive, instituite prin Regulamentul de punere în aplicare (UE) 2018/921 al Comisiei (2).
                  
               
                     (2)
                  
                  
                     Ninghai Organic Chemical Factory, cod adițional TARIC A689 (3) , o societate supusă unui nivel individual al taxei antidumping de 8,3 %, a informat Comisia, la 3 iunie 2021, că și-a schimbat denumirea în Ningbo Jinzhan Biotechnology Co., Ltd.
                  
               
                     (3)
                  
                  
                     Societatea a solicitat Comisiei să confirme că schimbarea denumirii nu afectează dreptul societății de a beneficia de taxa antidumping individuală aplicată societății cunoscute sub denumirea sa anterioară.
                  
               
                     (4)
                  
                  
                     Comisia a examinat informațiile furnizate și a concluzionat că schimbarea denumirii a fost înregistrată în mod corespunzător la autoritățile relevante și nu a avut ca rezultat nicio nouă relație cu alte grupuri de societăți care nu au fost investigate de Comisie.
                  
               
                     (5)
                  
                  
                     În consecință, respectiva schimbare a denumirii nu afectează constatările din Regulamentul de punere în aplicare (UE) 2018/921 și, în special, nivelul taxei antidumping aplicabil ei.
                  
               
                     (6)
                  
                  
                     Elementele de probă din dosar au confirmat, de asemenea, că schimbarea denumirii era aplicabilă începând cu 16 mai 2019, deoarece, în ziua respectivă, modificarea a fost înregistrată de Biroul de supraveghere și administrare a pieței din districtul Ninghai. Prin urmare, schimbarea denumirii ar trebui să intre în vigoare de la data respectivă.
                  
               
                     (7)
                  
                  
                     Având în vedere aspectele din considerentele de mai sus, Comisia a considerat că este adecvat să rectifice Regulamentul de punere în aplicare (UE) 2018/921 pentru a reflecta denumirea schimbată a societății atribuită anterior codului adițional TARIC A689.
                  
               
                     (8)
                  
                  
                     Măsurile prevăzute în prezentul regulament sunt în conformitate cu avizul comitetului înființat în temeiul articolului 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            
               (1)   Articolul 1 alineatul (2) din Regulamentul de punere în aplicare (UE) 2018/921 se modifică după cum urmează:
               
                  
                              „Ninghai Organic Chemical Factory, Ninghai
                           
                           
                              A689”
                           
                        
               se înlocuiește cu:
               
                  
                              „Ningbo Jinzhan Biotechnology Co., Ltd., Ninghai
                           
                           
                              A689”
                           
                        
            
            
               (2)   Orice taxă antidumping definitivă plătită pentru importurile de produse fabricate de Ningbo Jinzhan Biotechnology Co., Ltd. în plus față de taxa antidumping stabilită la articolul 1 alineatul (2) din Regulamentul de punere în aplicare (UE) 2018/921 în ceea ce privește Ninghai Organic Chemical Factory se rambursează sau se remite în conformitate cu legislația vamală aplicabilă.
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 ianuarie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  JO L 164, 29.6.2018, p. 14.
         
            (3)  Tariful Integrat al Uniunii Europene.